《次韵家渠州承议春阴》
宋代·吕陶

春工用意本华鲜，气候阴沉未逞妍。风色送寒无甚雨，云容垂远又非烟。

迁延莺舌应嫌巧，抑遏花心恐占先。稍待新晴纤翳廓，秾芳齐媚艳阳天。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。